Správa zo zahraničnej pracovnej cesty 

1. Účastník zahraničnej pracovnej cesty:	
Meno, priezvisko, titul: PhDr. Romana Kanovská
Pozícia: riaditeľka
Organizácia: Národný ústav certifikovaných meraní vzdelávania, Žehrianska 9, Bratislava 
Znalosť jazykov: (anglický, francúzsky)

2. Zahraničná pracovná cesta (ZPC):
Štát, mesto: Írsko, Dublin
•	Vykonaná v dňoch: 09. november 2014 — 12. november 2014
Názov prijímajúcej organizácie: OECD

Účel cesty: OECD PISA - 38. zasadnutie PISA Governing Board (PGB)
Spôsob financovania: z rozpočtu NÚCEM 

3. Rámcový program pobytu:

09.11.2014 – prílet do Dublinu; 10.11.-12.11.2014 – pracovné rokovania; 12.11.2014 – odlet do Viedne – príchod do Bratislavy

4. Stručný priebeh rokovaní:

Úvod – otvorenie zasadnutia
38. pracovné zasadnutie PGB sa konalo v Dubline, hostiteľskou inštitúciou bolo Írske ministerstvo školstva. 

Úvodné slovo, príhovor a privítanie účastníkov zasadnutia mala p. Damien English, ministerka pre zručnosti, výskum a inovácie. 
 
Hlavnými okruhmi rokovania bolo:
-	Prehľad výstupov z pilotného testovania PISA 2015 a nadväzujúce činnosti
-	Progres vývoja dlhodobej stratégie PISA 
-	Prediskutovanie prvého návrhu dodaného kontraktormi pre nový cyklus PISA 2018 týkajúceho sa dizajnu, vývoja a implementácie PISA 2018, vývoj rámca a plánovanie harmonogramu nového cyklu
-	Zhodnotenie progresu v PISA for Development a ďalší vývoj
-	Progres v tematických správach PISA 2012
Zhodnotenie pokroku vo vývoji a implementácii PISA 
P. Bradshaw z OECD sekretariátu informovala o progrese vo vývoji a implementácii PISA vrátane toho, ako boli odporúčania PGB od posledného stretnutia implementované do realizačných postupov. Pozitívne bola vnímaná CPS štúdia validity zameraná na hodnotenie možností interakcie človek-agent, na čom je založené meranie kolaboratívneho riešenia problémov (má reprezentovať interakciu človek-človek).

Progres v PISA for development  
P. M. Ward predložil správu o aktuálnom vývoji v projekte PISA for development. PGB privítalo návrhy, najmä pri meraní zručností 15-ročných žiakov, ktorí sú v nižšom ako 7. ročníku štúdia alebo nenavštevujú školu, ako aj žiakov s veľmi nízkym výkonom. Tento výskum bude sprevádzaný širším rozsahom kontextuálnych meraní, vrátane sociálneho zázemia žiakov a škôl. 

Progres v PISA 2015
P. Bradshaw z OECD sekretariátu a P. Tamassia z PISA 2015 Konzorcium poskytli nové informácie o pilotnom testovaní, činnostiach v budúcom cykle PISA a odporúčania technického charakteru. PGB ocenilo úspešnú realizáciu pilotného testovania a jednotlivé krajiny konštatovali vyššiu mieru motivácie žiakov a ukončených odpovedí žiakov prostredníctvom počítačového testovania. P. Kirsch z PISA 2015 Konzorcium predstavil výsledky analýz dát z pilotných kognitívnych testovaní vrátane tzv. efektov štúdie a poskytol prehľad o obsahu a dizajne testov v hlavnej štúdii. P. E. Klieme z PISA 2015 Konzorcium následne predstavil celkový prehľad výsledkov pilotného testovania na základe dotazníkov, potom zosumarizoval témy, obsah, dizajn dotazníkov v hlavnej štúdii. PGB ocenilo skrátenie dĺžky dotazníkov v porovnaní s PISA 2012, pričom však dotazník pre riaditeľov pokladá stále za príliš rozsiahly. 

Cestovná mapa implementácie dlhodobej stratégie
P. Bradshaw a p. Sanz informovali o výstupoch diskusie uskutočnenej v PISA Strategic Development Group, ktoré viedli k vytvoreniu tzv. cestovnej mapy pre výskum a vývoj pre implementáciu PISA dlhodobej stratégie. PISA 2018 bude realizovaná ako adaptívne testovanie, súčasťou Core A bude modul pre žiakov so špeciálnymi potrebami. Zdôraznená bola požiadavka na čo najpresnejšie prelinkovanie výsledkov štúdií PISA – TALIS 2018. Požiadavka PGB smerovala aj k budúcim možnostiam počítačového testovania jazykových zručností. Opätovne bola vyjadrená podpora vyššej synergii štúdií PISA a PIAAC (keďže na úrovni ISCED 3 je nedostatok komparatívnych meraní). 
 
PISA 2012 tematická správa 
P. Borgonovi z OECD sekretariátu predložila správu o progrese v tematických reportoch PISA 2012 a predstavili návrhy druhej fázy vývoja správ. PGB podčiarklo dôležitosť vyhodnocovania trendov s odlišnými kritériami meraní avšak zdôraznilo potrebu komplexnosti vysvetlenia všetkých trendov.  

Príprava PISA 2018
P. Bradshaw urobila prehľad implementácie PISA 2018, vrátane míľnikov v harmonograme štúdie vo vzťahu k plánovaniu na národnej a medzinárodnej úrovni. Všetky nové pokyny, materiály a vyvíjané nástroje budú v počítačovej verzii. V papierovej verzii budú sprístupnené len trendové položky pre krajiny, ktoré nemajú podmienky pre počítačové testovanie. PGB požaduje detailnejšie naplánované inštrukcie na národnej úrovni pre plánovanie národných administratívnych a technických kapacít – informácie sú požadované do konca decembra 2014.

P. John de Jong z PISA 2018 Konzorcium predstavil následne návrhy na vývoj a smerovanie rámcov pre čitateľskú gramotnosť, globálne kompetencie a dotazníky vrátane výstupov prvého stretnutia expertnej skupiny v septembri 2014. Čitateľská gramotnosť ako hlavná doména PISA 2018 bude vo väčšej miere viazaná na reálne čitateľské situácie v digitálnom svete – digitálne čitateľské zručnosti. Rámec je konštruovaný na meranie metakognitívnych stratégií pri digitálne čítanie. Predstavený rámec umožňuje využívať pokročilejšie hodnotiace technológie. PGB poukázalo na dôležitosť adaptívneho testovania obzvlášť pri vyhodnocovaní a citlivosti hodnotenia žiakov so slabými výkonmi. Opatrne bude treba postupovať pri hodnotení písaných odpovedí žiakov v elektronickej forme. 

Globálne kompetencie – pripravovaná samostatná doména PISA 2018. Návrh definície (GK) bol predstavený ako schopnosť jednotlivca rozlišovať, že sa učí, pracuje a žije v medzinárodnej, navzájom prepojenej a vzájomne závislej spoločnosti atď. PGB upozornilo, že je potrebné jasnejšie vymedziť a kontextualizovať túto doménu vo vzťahu k 15-ročným žiakom a aj vo vzťahu k tomu, čo je aktuálne merateľné nástrojmi a metodológiou v PISA 2018. Požadované sú aj merateľné ukazovatele vo vzťahu ku kurikulám, vzdelávacím štruktúram a politikám zapojených krajín ako aj vo vzťahu k ďalším hodnotiacim nástrojom ako napr. štúdia ICCS a pod. 

P. Kirsch z PISA 2018 Konzorcium predstavil návrhy dizajnu, vývoja a implementácie PISA 2018. PGB podporilo zámer inovovať PISA 2018 vrátane podpory viacerých operačných systémov, využitia tabletov, hodnotenia žiakov so špeciálnymi potrebami, ako aj vývoja online skórovacieho systému  (za špeciálne spoplatnenie).  Dôležitá je požiadavka na vyššiu mieru flexibility nástrojov pre národné potreby. 

PISA – PIAAC správa Dánsko
P. Rosdahl z dánskeho národného centra pre sociálny výskum predstavil niektoré výsledky štúdie Dánska v PISA 2000 študentov, ktorí boli re-testovaní vo väzbe na PIAAC (ich uplatnenie na trhu práce). 

Výstupy - Early Childhood 
P. Belfali z OECD sekretariátu predstavila nové aktivity v oblasti vzdelávania primárneho vzdelávania. P. Tymms a p. Merrell z Durhamskej Univerzity potom predstavili nové výstupy štúdie uskutočniteľnosti zadanej na medzinárodné porovnávanie hodnotenia iPIPS výstupov early childhood. Táto štúdia bude zamerané na medzinárodné porovnávacie hodnotenie kognitívnych, sociálnych a emocionálnych výstupov žiakov v období skorého zaškoľovania, využívaná bude podpora výskumníkov pri pretváraní formatívneho na summatívne hodnotiace prostredie. Hodnotiace nástroje sú vytvárané v elektronickom prostredí s využitím počítačov a adaptívneho hodnotenia žiakov. IPIPS bude bližšie vysvetlená prostredníctvom webinaru.  Z pohľadu Slovenska by zapojenie do pripravovaného projektu IPIPS bolo mimoriadne zaujímavou výzvou.  

Záver rokovania  
P. Schleicher predstavil závery rokovania, poďakoval kírskemu ministerstvu školstva za vynikajúcu organizáciu a pohostinnosť. 

5. Osobitne vyhotovený očakávaný prínos ZPC:
Pravidelnou účasťou NÚCEM na zasadnutiach PGB má Slovensko priamy prístup k informáciám a procesom, ktorými je riadený výskum štúdie OECD PISA na medzinárodnej úrovni. Mimoriadny význam poskytnutie informácií a usmernení súvisiacich s prípravou PISA 2015 a 2018. Dôležité sú aj priame kontakty so zástupcami účastníckych krajín v PISA ako aj výmena skúseností na úrovni členských krajín. Informácie z rokovaní PGB sú následne priamo sprostredkované organizačnému a realizačnému tímu riešiteľov štúdie PISA 2015 na národnej úrovni (NPM koordinátori). 

6. Spôsob zverejnenia výsledkov ZPC, prenos získaných informácií
Výsledky ZPC budú referované tímu NPM koordinátorov na internom pracovnom stretnutí.

Svojím podpisom súhlasím so zverejnením správy na internete.

Správu vypracoval: PhDr. Romana Kanovská

Správu schválila: PhDr. Soňa Hanzlovičová, generálna riaditeľka Sekcie regionálneho školstva, MŠVVaŠ SR